संस्कार शिविर में अधिकार-कर्तव्य पर चिंतन किया
महाबारगांव में गुरुवार को राजपुरोहित समाज का पांच दिवसीय संस्कार शिविर प्रारंभ हुआ। ब्रह्मधाम आसोतरा के गादीपति तुलछाराम महाराज की प्रेरणा ओर उनके शिष्य ध्यानाराम महाराज के सानिध्य में आयोजित संस्कार शिविर का प्रारंभ ध्यानाराम महाराज एवं अतिथियों द्वारा मां शारदे एवं खेतेश्वर भगवान के पूजन के बाद शुरू हुआ। शिविर में जिले भर के पांच सौ से ज्यादा युवा हिस्सा ले रहे हैं। उद्घाटन शिविर के बौद्धिक सत्र में मुख्य वक्ता वरिष्ठ अधिवक्ता अमृतलाल जैन ने युवाओं से कहा कि सामाजिक अधिकार व्यक्ति की स्वतंत्रता से प्रारंभ होती है जिसमें व्यक्ति की आर्थिक बौद्धिक स्वतंत्रता भी शामिल है, लेकिन स्वयं की स्वतंत्रता के लिए किसी अन्य की स्वतंत्रता को बाधित नहीं कर सकते। उन्होंने कहा कि सामाजिक रूप से जुड़ाव भी आवश्यक है, जिससे व्यक्ति स्वयं के साथ दूसरों के विकास में भागीदार बन सके। जैन ने कहा कि अधिकार और कर्तव्य का बड़ा घनिष्ठ संबंध है। जब हम कहते है कि अमुक व्यक्ति का अमुक वस्तु पर अधिकार है, तो इसका दूसरा अर्थ यह भी होता है कि अन्य व्यक्तियों का कर्तव्य है कि उस वस्तु पर अपना अधिकार समझ कर उस पर उस व्यक्ति का ही अधिकार समझें। कर्तव्य और अधिकार सहगामी हैं। समाज में रहते हुए हमारे कुछ अधिकार है तो कुछ कर्तव्य भी है। शिविर के प्रणेता ध्यानाराम महाराज ने कहा कि शिविर में संस्कार, योग और राष्ट्र उन्नति पर विशेष जोर दिया जाएगा।
बाड़मेर. सफेद आंकडा मन्दिर के पास राजपुरोहित समाज के संस्कार शिविर में उपस्थित युवा और शिविर में उपस्थित मंचासीन अतिथि
hin_Deva hin_Deva hin_Deva